ହେଲୋ ଆରସୀ ୨୦୧୭ ମସିହାରେ ତିଆରି ଏକ ଓଡ଼ିଆ ଚଳଚ୍ଚିତ୍ର । ଏହି ଚଳଚ୍ଚିତ୍ର ୨୦୧୮ ମସିହାରେ ୬୫ ତମ ଜାତୀୟ ଚଳଚ୍ଚିତ୍ର ପୁରସ୍କାରରେ ଶ୍ରେଷ୍ଠ ଚଳଚ୍ଚିତ୍ର ଭାବେ ପୁରସ୍କୃତ ହୋଇଥିଲା । ଏହା ଅଜୟ ରାଉତରାୟଙ୍କଦ୍ୱାରା ପ୍ରଯୋଜିତ ଓ ସମ୍ବିତ ମହାନ୍ତିଙ୍କଦ୍ୱାରା ନିର୍ଦ୍ଦେଶିତ । ଏଥିରେ ମୁଖ୍ୟ ଭୂମିକାରେ ପ୍ରକୃତି ମିଶ୍ର, ପାର୍ଥସାରଥୀ ରାୟ ଓ ପ୍ରିୟମ୍ବଦା ରାୟ ଅଭିନୟ କରିଛନ୍ତି । ଏଥିରେ ଅଭିନୟ ନିମନ୍ତେ ପ୍ରକୃତି ମିଶ୍ର ବିଶେଷ ଜୁରି ପୁରସ୍କାରରେ ସମ୍ମାନୀତ ହୋଇଥିଲେ । ସଂଳାପ ପାଇଁ ଜାତୀୟ ସ୍ତରରେ ପୁରସ୍କୃତ ହେବାରେ ଏହା ଥିଲା ପ୍ରଥମ ଓଡ଼ିଆ ଚଳଚ୍ଚିତ୍ର । ଫିଲ୍ମଟି ପ୍ରଥମେ  "ପକ୍ଷୀଲଗ୍ନ"  ଭାବେ ନାମିତ ହୋଇଥିଲା ଓ ପରେ ତାହାର ନାମ ବଦଳାଇ  "ହେଲୋ ଆରସୀ"  ରଖାଯାଇଥିଲା । ଫିଲ୍ମଟି ପୁରସ୍କୃତ ହେବା ପରେ ଚଳଚ୍ଚିତ୍ର ନିର୍ମାତା ଶେଖର କପୁର କହିଥିଲେ ଯେ  "ମୁଁ ଏଭଳି ଫିଲ୍ମ ତିଆରି କରିବାକୁ ଗଲେ ବିଫଳ ହେବି ।" ଏହି ଚଳଚ୍ଚିତ୍ରର ସଂଳାପକାର ଭାବେ ସମ୍ବିତ ମହାନ୍ତିଙ୍କୁ ମରଣୋତ୍ତର ଭାବେ ପୁରସ୍କୃତ କରାଯାଇଥିଲା । ଏହି ଚଳଚ୍ଚିତ୍ରର କାହାଣୀ ଆରସୀ ନାମକ ଏକ ଚରିତ୍ରକୁ ଆଧାର କରି ହୋଇଛି। ଚଳଚ୍ଚିତ୍ରର ସମ୍ପୂର୍ଣ୍ଣ କାହାଣୀ ଏକ କାର ଭିତରେ ଆରମ୍ଭ ହୋଇ ହୋଇ ସେଇ କାରରେ ହିଁ ସରିଛି । ବିସ୍ଥାପନ ଓ ତା ' ପରର କ୍ଷତିପୂରଣର ଦୁଃଖ ବ୍ୟକ୍ତ କରିବା ପାଇଁ ଦୁଇଜଣଙ୍କ ଗଣମାଧ୍ୟମକୁ ଖୋଜିବାର କାହାଣୀକୁ ନେଇ ଏହି ଚଳଚ୍ଚିତ୍ର ଗତିଶୀଳ । ନିର୍ମାଣ ହେଲୋ ଆରସୀ ଏକ ୯୦ ମିନିଟର ଫିଚର ଚଳଚ୍ଚିତ୍ର । ଏହି ଚଳଚ୍ଚିତ୍ରର ସୁଟିଂ ୨୦୧୬ ମସିହା ନଭେମ୍ବରରେ ଆରମ୍ଭ ହୋଇଥିଲା । ତେବେ ସୁଟିଂ ଅଧାରୁ ନିର୍ଦ୍ଦେଶକ ସମ୍ବିତ ମହାନ୍ତି ମୃତ୍ୟୁବରଣ କରିଥିଲେ । ପରେ ଫିଲ୍ମ ଆଣ୍ଡ ଟେଲିଭିଜନ ଇନଷ୍ଟିଚ୍ୟୁଟ ଅଫ ଇଣ୍ଡିଆରୁ ଅନେକ ବୈଷୟିକ ସହଯୋଗୀ ଏହାର ବାକି କାମ ଆଗକୁ ବଢ଼ାଇବାରେ ସାହାଯ୍ୟ କରିଥିଲେ ବୋଲି ଅଭିନେତା ପାର୍ଥସାରଥୀ ରାୟ ଏକ ସାକ୍ଷାତକାରରେ କହିଥିଲେ ।